 המכללה לביטחון לאומי

 מחזור מ"ה 2017 - 2018

קורס בחברה השראלית

עבודה מסכמת

מגישים: עמית סער, ת.ז

 איתי שפירא, ת.ז 032207755

תאריך הגשה: \_\_ בפברואר, 2018

*האם, ועד כמה, יוצר גיוס החרדים לצה"ל שסע בתוך החברה החרדית עצמה?*

הקדמה

**בעבודה זו ננסה לבחון האם גיוס החרדים לצה"ל – תופעה ייחודית כשלעצמה, המבטאת את השסעים בחברה הישראלית מצד אחד, ואת הניסיון לראות בצה"ל מכנה משותף ממלכתי בחברה הישראלית מצד שני – מצביע על, ולמעשה מייצר בעצמו, שסעים בתוך החברה החרדית. בעבודה לא נעסוק במשמעויות הרחבות הנובעות משירות החרדים בצה"ל, לגבי השסעים בחברה הישראלית בכלל; ולא ננתח את השלכות גיוס החרדים על סוגיית ההדתה בצבא. תחת זאת, כאמור – נתמקד בבחינת המשמעויות לגבי החברה החרדית עצמה. השערת המחקר עימה התחלנו את העבודה, היא שאכן נוצר בשנים האחרונות שסע בתוך החברה החרדית.**

**כדי לבחון השערת מחקר זו, העבודה בנויה באופן הבא. לאחר הצגה בסיסית של הסוגייה הנחקרת בעבודה זו, נציג רקע תיאורטי על שסעים בחברה הישראלית, כמסגרת התפיסתית המרכזית שדרכה ננסה לבחון את התהליכים בחברה החרדית, ונבחן האם הגיוס לצה"ל מייצר לכל הפחות פוטנציאל לשסעים; לאחר מכן נציג רקע תיאורטי על החברה החרדית, ונבחן האם הגיוס לצה"ל שונה מהתפיסות המקובלות בה; ולאחר שנבחן את ההתרחשויות הקונקרטיות בחברה החרדית, על-בסיס חומרים שניוניים, נוכל לבחון – בפרק הסיכום – האם אכן נוצר שסע בחברה החרדית, תוך שימוש במערכות המושגיות שהוצגו בתחילת העבודה.**

רקע – גיוס חרדים לצה"ל, והצגת שאלת המחקר

**בשנים האחרונות החל צה"ל לגייס לשורותיו חרדים – ונראה, לפי נתונים רשמיים של צה"ל שהוצגו לכנסת** (אגף כוח אדם, 2016)**, כי מגמה זו אף נמצאת בעלייה. נכון לשנת 2017** (מלחי, 2017)**, משרתים בצה"ל יותר מ-6500 חיילים ואנשי קבע. חלק מהחרדים משרתות ביחידות צבאיות בהן יש חרדים בלבד ("נצח ישראל"), וחלקם משרתים ביחידות "מעורבות" עם חילונים (אך לא עם נשים, כמובן). ומכיוון שהחברה החרדית, ככלל, מתנגדת לגיוס צה"ל – ומאז הקמת המדינה אף זוכה להסדר ייחודי ("תורתם אומנותם"), המאפשר לבניה פטור משירות צבאי, בהיקפים של כ-15% מכלל המתגייסים** (שטרן & זיכרמן, 2013) **– עולות, לאור גיוס החרדים כפי שמתקיים בפועל, מספר שאלות מחקר.**

**לפני הצגת שאלת המחקר, חשוב להדגיש את הסוגיות המחקריות בהן לא נעסוק בעבודה זו. לא נדון בסוגייה שנבחנה פעמים רבות בשנים האחרונת – ושקשורה לסוגיית "הנשיאה בנטל האזרחי"; או במילים אחרות – לדילמות, כפי שבאו לידי ביטוי בדיון הציבורי בעקבות "חוק טל"** (אלרן & בן מאיר, 2012)**, הנוגעות לשוויון בין האוכלוסיות השונות בישראל. בנוסף, לא נעסוק בהשלכות של גיוס החרדים על צה"ל עצמו – בהיבטי הדתה ותיאוקרטיזציה** (לוי, 28.12.2017)**, או יחסי הגומלין בין הדרג הצבאי לבין הדרג המדיני/אזרחי** (Levi, 2016)**. בנוסף, לא נעסוק בשאלת המוטיבציה של צה"ל להמשיך ולגייס חרדים.**

**עם זאת – מכיוון שגם בנתונים שהציג צה"ל לכנסת** (אגף כוח אדם, 2016) **בולטת הביקורת בתוך החברה החרדית כלפי הגיוס לצה"ל; נראה כי יש מקום לבחון אילו תהליכי עומק, אם בכלל, חולל גיוס החרדים לצה"ל בתוך החברה החרדית עצמה. מנתוני צה"ל ניתן להתרשם, כי צה"ל עצמו מנסה להתמודד עם הביקורת נגד המתגייסים בתוך החברה החרדית – במשתמע, כדי לצמצם את הסיכונים למתגייסים, ובכך לעודד עלייה נוספת בהיקפי הגיוס. לכן, הבנה טובה יותר של התהליכים בחברה החרדית יכולים לא רק לסייע להיערכות משופרת של צה"ל – במידה שזו אכן התפיסה הרווחת בצבא ובדרג המדיני – לקראת גיוס נוסף של חרדים; אלא גם לאתר תהליכים בתחילת התהוותם בחברה החרדית, שיכולים לתת את אותותיהם בהיבטים אחרים. לכן, בהקשר זה, יצאנו לעבודת המחקר עם השערת מחקר ולפיה נוצרה בחברה החרדית הקצנה בעקבות הגיוס לצה"ל – במשתמע, הקצנה בקרב קבוצות מסוימות, באשר ליחס לצה"ל ולממלכתיות הישראלית. נדון בכך בעבודה עצמה.**

האם הגיוס לצה"ל מייצר שסעים בחברה החרדית?

**בספר המתאר את השסעים בחברה הישראלית מופיעה** (פרס & בן רפאל, 2006, עמ' 12-13) **הגדרה בסיסית לשסעים חברתיים: "נגדיר שסע כצירוף של שני ממדים: 1. גודל הפער התרבותי בין שני מגזרים (רוחב) 2. חומרת הקונפליקטים (ניגודי אינטרסים) בין שני מגזרים (עומק)...הבעיה המשותפת לרוב החברות השסועות נוגעת לגבולות החברה השלמה ולערכים, לנורמות ולכללי המשחק המקובלים על הכל". גם אם ההקשר של מערכת מושגית זו הוא השסעים בין קבוצות שונות בחברה הישראלית – נראה כי ניתן להחיל אותה רק על מרכיב אחד בתוכה: החברה החרדית; שהוגדרה רק לאחרונה על-ידי נשיא המדינה כאחד ה"שבטים" בחברה הישראלית, שביניהם קיימים שסעים עמוקים.**

**קונקרטית, ננסה לבחון האם עצם גיוס החרדים לצה"ל מייצר פער תרבותי עמוק, או שמא מדובר ב"עוד מחלוקת" בתוך החברה החרדית, ההטרוגנית והמגוונת; ואם אכן קיים פער תרבותי – ננסה לאפיין את ה"מגזרים" בחברה החרדית הנאבקים ביניהם בסוגיית הגיוס לצה"ל. בנוסף, נבחן האם הגישה כלפי גיוס החרדים מייצרת גם ניגודי אינטרסים חמורים; נצטרך לזהות את קבוצות האינטרסים, ולהבין מה "דוחף" חרדים להתגייס. בהקשר זה נראה, כי המרכיב הכלכלי – הן מבחינת המשכורת במהלך השירות, והן מבחינת הגדלת הסיכוי להשתלב בשוק העבודה לאחר סיום השירות – כבר אופיין כאחת הסיבות לכך שחרדים מתגייסים לצה"ל** (מלחי, 2017)**. במידה שאכן כך הדבר, ולאור אופיה של החברה החרדית (כפי שהיא גם מצהירה על עצמה) כלא-חומרנית וככזו שלא שואפת בהכרח להשתלב בשוק העבודה הישראלי, יש מקום לבחון עד כמה מבטא הגיוס לצה"ל עמדות "החורגות מהתלם של הזרם המרכזי" החרדי. השערת המחקר הראשונית, כאמור, טוענת שהגיוס לצה"ל מהווה אכן קו שבר עמוק בתוך החברה החרדית – על-רקע ההתנגדות המובנית של חברה זו לגיוס ולערכים שצה"ל מייצג.**

**שימוש במערכת המושגים שהוצגה ע"י סמוחה בהרצאתו במב"ל** (סמוחה, 9.11.2017) **תוכל אף היא לסייע בהעשרת המסגרת התיאורטית של העבודה – הגם שכמו המערכת המושגית שתוארה בפסקה הקודמת, היא הוצגה בהקשר לשסעים בחברה הישראלית בכלל ולא בתוך מגזר אחד בפרט. סמוחה טען כי ניתן להחיל את ההגדרה "קבוצת שסע עמוק" על קבוצה שמתנגדת למשטר, שיש לה מערכת מוסדית נפרדת, ושהיא בעלת עוצמה מספקת כדי לערער על הסדר בחברה. מכיוון שכפי שנטען קודם לכן – כהשערת מחקר, עוד לפני הבדיקה האמפירית – הגיוס לצה"ל אכן מייצר לכל הפחות וויכוח משמעותי בחברה החרדית, נראה כי ניתן להשתמש במושגים אלו כדי לנתח אותו, ואת קבוצת המתגייסים באופן קונקרטי.**

**כהשערת מחקר ראשונית ניתן להעריך, כי המתגייסים לצה"ל מחליטים במידה רבה לפעול בניגוד "למשטר" או לנוהג המקובל בחברה החרדית, גם אם אין מדובר במשטר מדינתי; כי אמנם נראה שאין להם מערכת מוסדית נפרדת, אך עצם ה"חיכוך" עם הממסד הממלכתי ועם צה"ל מייצר לכל הפחות מערכת מוסדית אלטרנטיבית לזו שקיימת בחברה החרדית; וכי גם אם הם לא מערערים בצורה אלימה ובוטה על הסדר בחברה החרדית, עצם הגיוס לצה"ל מערער על ה"מונופול" שיש לסדר המתנגד לגיוס לצה"ל. בין אם השערות אלו תסתברנה כנכונות, ובין אם לאו – נראה, כאמור, שהמסגרת המושגית שסיפק סמוחה יכולה לכל הפחות לסייע בהבנת "עומק השבר" בחברה החרדית.**

האם הגיוס לצה"ל שונה באופן משמעותי מהתפיסות המקובלות בחברה החרדית?

**בפרק זה נתבסס בעיקר על ספרו של פרידמן** (פרידמן, 1991) **– שגם אם נכתב לפני יותר מעשרים שנה, נראה כי עדיין לא נס ליחו בכל הקשור לניתוח החברה החרדית. ניעזר גם בניתוח אודות תנועת ש"ס** (לאון, 2006) **– שמציג זווית ייחודית אודות החברה החרדית, שעשויה להיות רלוונטית לניתוח גיוס החרדים לצה"ל. ככלל, בפרק זה ננסה "לעמת" באופן ראשוני בין התפיסות המקובלות בחברה החרדית לבין התפיסות שמשתמעות מההחלטה התגייס לצה"ל.**

**המאפיין הראשון של החברה החרדית אותו מגדיר פרידמן הוא "ניאו-מסורתיות"; כלומר – זיקה למסורת החיים היהודית (בעיקר זו של אירופה ומזרח אירופה) בתחומי הפולחן, הלבוש ובזיקה לשפה האידיש. הגם שפרידמן מתאר מספר קבוצות בתוך האוכלוסייה החרדית – ביניהם "הליטאים", שמגלים סובלנות יחסית לחיים המודרניים – ככלל נראה, כי הזיקה החזקה למסורת אינה עולה בקנה אחד עם שירות בצה"ל. קשה למצוא, לפיכך, הצדקה לשירות בצה"ל בתחום הזיקה למסורת; ולכן סביר שנמצא כי השירות בצה"ל מייצר אתגר ל"ניאו-מסורתיות".**

**המאפיין השני של החברה החרדית הוא "מחויבות ללימוד התורה", והמשמעות מכך ברורה. אחת הפרשנויות למחויבות זו היא גם הדחייה של "הלימודים הכלליים" – מתמטיקה, אזרחות, ספרות, היסטוריה, אנגלית, וכו'; והלימודים בישיבות מוקדשים לתורה בלבד. פרשנות אחרת בחברה החרדית היא אף יותר מרחיקת לכת – וטוענת שמשמעות הביטוי שמיוחד לרמב"ם "והגית בו יומם ולילה" הוא הוראה שמחייבת את מערכת החינוך הפורמלית, ללימודי תורה כל היום וכל הלילה (ובמשתמע, אך ורק ללימודי תורה). גם במקרה זה, לפיכך, קשה למצוא תאימות בין המחויבות ללימודי התורה לבין השירות בצה"ל – שהרי השירות "קורע" את החרדי ממסגרת החינוך הפורמלי, ואף מציב אותו בסיטואציה בה הוא נאלץ, לצורך השירות הצבאי, לעסוק בלימודים "הכלליים".**

**מאפיין נוסף נקרא "דתיות מקפידה", וניתן להבין את משמעותו דרך הביטוי השגור בחברה החרדית "מדקדקים בקלות כבחמורות". ברור שהשירות בצה"ל אינו יכול לאפשר לאיש החרדי "להקפיד" – גם אם הוא נמצא במסגרות צבאיות בהן יש חרדים בלבד – מכיוון שהארגון עצמו אינו מתנהל לפי התפיסה החרדית, וגם אינו שואף לכך. הארגון מתנהל לפי קוד אתי מסוים, מדובר בארגון שמהותו היא מבצעית-קרבית ולא דתית, וכו'. לכן, גם במקרה זה סביר שהשירות בצה"ל מייצר אתגר למאפיין מובהק של החברה החרדית.**

**מאפיין נוסף מכונה על-ידי פרידמן "אנטי-ציונות", והסתירה בינו לבין השירות בצה"ל מובנת מאליה. לכל הקבוצות בחברה החרדית, אליבא דפרידמן, משותפת ראיית הציונות כאידיאולוגיה לאומית-חילונית – ולכן נוגדת את מהותה של היהדות, ש"עומדת מחוץ להיסטוריה" (שם, עמ' 8). מעבר לכך, לתפיסתם של החרדים, לתנועה הציונית היה מקום מרכזי בתהליכי החילון שעברו על היהודים באירופה – אותם תהליכים שהחברה החרדית מנסה להתמודד איתם עד היום, בעיקר באמצעות ההסתגרות וההתבדלות (לגביהן נרחיב בהמשך העבודה). אם זו אכן התפיסה בחברה החרדית את הציונות – ברור ששירות בצה"ל, שהוא צבאה של המדינה היהודית שחרת על דגלו את הציונות ואת ערכי מגילת העצמאות, סותר תפיסה זו.**

**פרידמן מספק ניתוח מעניין נוסף החשוב לעבודת מחקר זו – והוא עוסק בניתוח המילה "חרדים". מדובר, למעשה, בחרדה למילוי מצוותיו של האל; ולא פחד מהאל במובן הפשוט של המילה. ה"חרדיות", לפיכך, מצביעה על מצב פסיכולוגי-נפשי עמוק; ובהקשר זה, ברור שהשירות בצה"ל סותר אותה במידה רבה. קשה לחשוב, כך נראה, על מצב בו השירות הצבאי – בין אם ביחידה קרבית ובין אם ביחידה עורפית, בין אם ביחידה "חרדית" ובין אם ביחידה "מעורבות" – אכן מאפשר לאדם החרדי לשהות באותו מצב נפשי. זאת, שהרי השירות הצבאי מייצר מציאות, קונקרטית אבל גם פסיכולוגית, אינטנסיבית ביותר – שממוקדת בעשייה הצבאית, ולא במצוות.**

**אפיון נוסף של החברה החרדית, אליבא דפרידמן, הוא "חברת הלומדים" (שם, עמ' 80) – כלומר, דגש על למידת התורה. אך מעבר לכך, פרידמן טוען – אם כי יש לזכור שניתוח זה נכתב, כאמור, לפני יותר מעשרים שנה, והוא אף מתאר מגמה שאותרה כמה עשורים קודם לכן – כי החברה החרדית כונתה באותה תקופה "חברת החומרות" ("חומרה" – במשמעות הפוכה מ"קלה"). פרידמן טוען, כי הדור הצעיר באותה תקופה לא רק שהקפיד "קלה כחמורה" אלא שאף היה מעוניין לנקוט בהיבטי הצוות והדת בגישה המחמירה; במידה מסוימת, בניגוד לדור ההורים. הנטייה להחמיר תואמת, במידה רבה, את "החרדה" – קונקרטית, את החרדה מכך שפרשנות "מקלה" לא תאפשר עשיית מצוות כהלכה. חרדה זו נובעת, בין-השאר מהחשש מחילון; ומניסיון להתמודד עם ה"סחף" – ביטוי מוכר בחברה החרדית – שהביא לחזרה בשאלה של צעירים רבים. ובשורה התחתונה – פרידמן מתאר מגמה של הקצנה ושל פרשנות "לחומרה" בחברה החרדית, בעיקר בהובלת של תלמידי הישיבות ושל אברכי "הכוללים" – הנתפסים במידה רבה, בתוך המגזר החרדי, כעילית תורנית.**

**אם נקבל את הטענה בדבר ההקצנה בחברה החרדית – לפחות מבחינת הפרשנות בסוגיות הלכתיות – הרי שמעניין וחשוב במיוחד לבחון את מקורותיה של תופעת הגיוס החרדי לצה"ל. זאת, מכיוון שברור שהגיוס הוא למעשה ההיפך הגמור מפרשנות מחמירה בסוגיות הלכתיות; ומעבר לכך, הוא מאתגר, בעצם קיומו, את התפיסה של "חבורת הלומדים" כמגזר אליטיסטי שהוא זה שממשיך לקיים את החברה החרדית.**

**בסיס נוסף לבחינת היחס של החברה החרדית לגיוס לצה"ל ניתן למצוא, בין-השאר, באופן בו התייחסו כותבים שונים** (אלרן & בן מאיר, 2012) **לנושא זה. בן מאיר, לדוגמה, טוען כי (שם, עמ' 26) בראיית החרדים – סוד הקיום של עם ישראל הוא התורה, ולכן היא מתנגדת לגיוס לצה"ל. מעבר לכך, בראיית הציבור החרדי, השירות בצה"ל מסכן את המגזר החרדי – ובכך, למעשה, הוא מסכן את עם ישראל כולו; שהרי החרדים, באמצעות לימוד התורה, הם (בראיית עצמם, כמובן) "שומרי הגחלת" של היהדות. לכן, הגיוס של החרדים לצה"ל – שהוא, כפי שציינו בתחילת העבודה, עובדה מוגמרת, ובשנים האחרונות העיסוק הציבורי מתקיים בעיקר סביב היקפיו ולא סביב עצם קיומו – מסכן, אליבא דבן מאיר, את החברה החרדית עצמה. נדמה שאין צורך להכביר מילים, אם מקבלים את הניתוח שלהלן, כדי להסביר עד כמה מאתגר הגיוס לצה"ל את התפיסות הבסיסיות בחברה החרדית – כולל, כאמור, לגבי עצמה.**

**הסתכלות חשובה בנושא גיוס החרדים, ושונה מהטיעונים שפורטו בפסקאות האחרונות, מספק אביחי רונצקי (שם, עמ' 30) – שהיה הרב הראשי לצה"ל, ונחשב לאחת הדמויות הבולטות בציונות הדתית. רונצקי אמנם אינו מגיע מתוך המגזר החרדי, אך זווית ההסכתלות שלו על גיוס החרדים מעניינת במיוחד. רונצקי דווקא מדגיש את העובדה שהחרדים, עם גיוסם לצה"ל, לא ישתנו; ולכן, לטענתו – הגיוס לצה"ל משנה את אופיו של הצבא, לא את אופיה של החברה החרדית. רונצקי, בניגוד לטיעונים שהופיעו בפסקאות הקודמות – מדגיש דווקא את השסע שייווצר בתוך צה"ל בעקבות גיוס החרדים, ולא את זה שעלול להיווצר בתוך החברה החרדית עצמה. נראה, בהקשר זה, כי גם למדינת ישראל ולצה"ל אין אינטרס "לשנות" את החרדי עם גיוסו לצה"ל. נהפוך הוא – לפחות לפי המלצות שהועברו לכנסת בשנת 2013** (שטרן & זיכרמן, 2013)**, המטרה היא שצה"ל יאפשר לחרדי שנכנס לצבא גם לצאת חרדי מהצבא.**

**על-מנת לבחון לעומק את השלכות גיוס החרדים על השסעים בחברה החרדית עצמה, ביקשנו לבחון האם יש דוגמאות נוספות לתופעות שהן בעלות פוטנציאל לייצר קרע שכזה. דו"ח של המכון החרדי לחקר מדיניות** (הורביץ, 2016) **מציג כמה כאלו. כך, לדוגמה – יש גידול בהשתלבות החרדים בשוק העבודה; ובאופן שעשוי לדמות במידת מה לשירות הצבאי – יש גידול בהיקף החרדים שלומדים תארים אקדמאיים במוסדות "כלליים". כלומר: נראה שהשירות של החרדים בצה"ל לא עומד בפני עצמו, אלא מהווה ביטוי למגמה כוללת יותר של השתלבות בחברה הישראלית – לפחות של חלקים מהמגזר החרדי. בחלק הבא של העבודה ננסה, לכן, לבחון באיזה חלק מדובר; ומהי מערכת היחסים בינו לבין שאר הזרמים בחברה החרדית.**

**אך עוד טרם לכן, יש להזכיר את אחד ממחקרי של ניסים לאון** (לאון, 2006) **– העוסק בסיבות להיווצרותה של תנועת ש"ס. הסיבה לקישור בין המחקר על ש"ס לבין העבודה הנוכחית היא, שגם תנועת ש"ס התפתחה – לפחות אליבא דלאון – כתוצאה של מפגש בין החרדיות לבין המודרניות. כמובן שבהקשר של תנועת ש"ס באים לידי ביטוי גם מרכיבים רבים אחרים – עדתיים, כלכליים, חברתיים, ועוד. אך ייתכן שניתן להקיש מהיווצרותה של תנועת ש"ס לגבי שאלת המחקר של העבודה הנוכחית; המפגש בין המגזר החרדי לבין המודרנה, או בין המגזר החרדי לבין צה"ל, יכול להביא להיווצרותן של תופעות פוליטיות וחברתיות חדשות, שמשנות את פניה של החברה החרדית.**

המחקר האמפירי – היחס למתגייסים לצה"ל במגזר החרדי

מקורות

Levi, Y. (2016). Religious Authorities in the Military and Civilian Control: The Case of the Israeli Defense Forces. *Politics & Society, 44*(2), 305-332.

אגף כוח אדם, צ. (2016). *גיוס חרדים לצה"ל - הצגה לוועדת חוץ וביטחון.* Retrieved from http://m.knesset.gov.il/Activity/committees/ForeignAffairs/News/SiteAssets/Pages/pr190117/%D7%92%D7%99%D7%95%D7%A1%20%D7%97%D7%A8%D7%93%D7%99%D7%9D.pdf

אלרן, מ', & בן מאיר, י' ('. (2012). *גיוס חרדים לצה"ל - חידוש 'חוק טל'.* תל אביב: המכון למחקרי ביטחון לאומי.

הורביץ, נ. (2016). *החברה החרדית - תמונת מצב.* ירושלים: המכון החרדי למחקרי מדיניות.

לאון, נ'. (2006). דת וחילוניות. *עיונים בתקומת ישראל, 16*, 85-107.

לוי, י. (28.12.2017). *הרצאה במב"ל.*

מלחי, א'. (2017). *גיוס חרדים לצה"ל - תמונת מצב.* ירושלים: המכון הישראלי לדמוקרטיה. אוחזר מתוך https://www.idi.org.il/articles/17582

סמוחה, ס'. (9.11.2017). *הרצאה במב"ל.*

פרידמן, מ'. (1991). *החברה החרדית - מקורות, מגמות ותהליכים.* מכון ירושלים לחקר ישראל: ירושלים.

פרס, י', & בן רפאל, א'. (2006). *קירבה ומריבה: שסעים בחברה הישראלית.* תל אביב: עם עובד.

שטרן, י' צ', & זיכרמן, ח'. (2013). *בין אוהל סיירים לאוהלה של תורה: מתווה לגיוס חרדים לצה"ל.* ירושלים: המכון הישראלי לדמוקרטיה.